
Gobierno ta firma acuerdo di pago 
cu Hulanda na un interes di 6.9% 
MIENTRAS GOBIERNO TIN TE CU 
DECEMBER PA SIGUI NEGOCIA RIBA 
ALTERNATIVA HIBRIDO PA 


BAHA E 
INTERES MAS 


Diaranson mainta, den Conferencia di Prensa di Gobierno di 
Aruba, Prome Minister Evelyn Wever-Croes hunto cu Minister 
Ursell Arends, a elabora riba e acuerdo cu Gobierno di Aruba a 
firma cu Hulanda dialuna 10 di October. 


Manera conoci, durante e pandemia, Aruba a presta for di Hulanda 
916 miyon florin pa cumpli cu diferente obligacion cu nos pueblo. 
Entre otro, Gobierno a introduci e proyecto di FASE pa yuda 
esnan cu a perde trabou; a bin cu e proyecto di Loonsubsidie pa 
yuda e sector priva pa mantene nan trahadonan riba nan payroll. 
Y asina, Gobierno a introduci varios otro proyecto di sosten cu 
sigur 1 di cada 2 adulto mester a depende riba esakinan. 


Fiansa: 

Prome Minister a remarca cu un di e motibonan cu Aruba su 
recuperacion tawata asina impresionante y asina tempran, segun 
IMF tambe, ta danki na e hecho cu Gobierno di Aruba a tuma e 
desicionnan aki hopi tempran durante e pandemia. E fiansa aki 
tawata necesario pa salba bida di hende y pa recupera nos pais. 
E fiansa aki, a vence dialuna 10 di October. 


Opcionnan cu Hulanda a duna: 

Prome Minister a enfatisa cu durante e ultimo lunanan, Gobierno 
di Aruba a negocia cu Hulanda pa yega na solucionnan pa paga 
e debe aki. Hulanda a duna Aruba dos opcion. E prome opcion ta 
pa refinancia e debe aki na interes di mercado. E di dos opcion 
tawata cu si Aruba kier un interes mas abou, Aruba lo mester 
cumpli cu condicionnan entre otro pa duna Hulanda un Ley di 
Reino (Rijkswet) pa entrega nan e supervision financiero di nos 
pais, e RAFT. 


Parlamento no a aproba RAFT: 

Parlamento di Aruba, manera conoci, a indica cu no ta sostene 
e Rijskwet aki, RAFT y a pasa un mocion den Parlamento na 
unda cu mayoria den Parlamento a aproba pa trek in e RAFT 
pasobra esaki lo perhudica nos crecemento perhudicando tambe 
e economia di nos pais. Esakinan ta tambe e comentarionan cu 
henter Parlamento a haci despues di a ricibi e ley di RAFT aña 
pasa, incluyendo esnan cu awo si ta na fabor pa sigui cu e RAFT, 
esta Fraccionnan di Accion21, MAS y e dos parlamentarionan 
independiente cu a sali for di Partido AVP. Cu e mocion pasa den 
Parlamento, no tin RAFT mas riba mesa riba decision y ultimo 
palabra di Parlamento. 


Alternativa hibrido: 

Despues, Gobierno di Aruba a sigui negocia y actualmente ta 
riba mesa e alternativa hibrido. Un aternativa den cua algun 
aspecto ta wordo regla den e Rijkswet y algun ta wordo regla den 
e Landsverordening mes y asina purba acomoda ambos banda, 
Hulanda y Parlamento di Aruba den e descusionnan aki. 


Prome Minister a duna di conoce cu pa traha riba e alternativa 
hibrido ta tuma tempo y Aruba a haya tempo tambe te cu 
fin di aña 2023 pa Aruba y Hulanda yega na un acuerdo riba 
nivel di Gobierno. Gobierno den esaki a fiha un meta pa 1 di 
December yega na un acuerdo pa asina e interes baha mas di 
loke cu e ta aworaki. Mientras tanto, mester a cera un acuerdo di 
refinanciamento en bista di e fecha di vencemento stipula di 10 di 
October. 


E acuerdo: 

Minsiter di Finansa, Xiomara Maduro a firma e acuerdo di pago 
aki dialuna 10 di October. Den e acuerdo, Hulanda a ofrece Aruba 
un fiansa pa 20 aña na un interes di 6.9%. “Gobierno di Aruba no 
ta di acuerdo cu e interes aki y a purba negocia riba esaki pero 
Hulanda no a duna oido. Nos a acepta e 6.9% aworaki pa asina 
nos rescata e reputacion financiero di nos pais y pa no pone 
Aruba na niun riesgo di bay den default pa niun di e debenan di 
Aruba. Esaki sigur ta importante pa Gabinete Wever-Croes ll”, 
Prome Minister a enfatisa. 


Prome Minister a indica cu despues di a firma e acuerdo, Gobierno 
di Aruba a informa extensamente Parlamento di Aruba, Eerste 
Kamer y Tweede Kamer di esaki. Proximamente, Gobierno di 
Aruba lo duna informacion y splicacion na gremionan sindical 
y comercial y pa contesta cualkier pregunta cu nan por tin al 
respecto. 

Prome Minister Evelyn Wever-Croes: 
GOBIERNO LO CANA 


DIFERENTE 
TRAYECTORIA 


PA LOGRA BAHA E INTERES RIBA E FIANSA 

DI 6.9% STIPULA PA HULANDA 

"Nos ta kere den e forsa y resiliencia di nos hendenan y 
como pais bendiciona, nos sa cu Aruba lo bay padilanti” 


Durante conferencia di prensa di Gobierno di Aruba diaranson 
mainta, Prome Minister Evelyn Wever-Croes a elabora riba e 
interes di 6.9% cu Hulanda a duna Aruba riba e fiansa haci 
durante pandemia. Prome Minister a indica cu el a informa 
Hulanda, cu e interes aki no ta uno cu Aruba a yega di paga 
den pasado, y cu e ta demasiado halto pa wordo considera un 
ayudo. 


“E palabracion tabata cu Hulanda lo fia Aruba e placa na 
un interes di mercado internacional, cu ta rond di 6%, pero 
lamentablemente, Hulanda no ta dispuesto pa cambia esaki. 
Esaki sigur ta un decepcion grandi pa Aruba, mirando cu como 
pais den Reino, lo spera pa haya un ayudo, y no un interes 
cu ta igual cu riba mercado internacional”, Prome Minister a 
expresa. 


Otro aspecto decepcionante, segun Prome Minister, ta e hecho 
cu si Aruba keda cu e porcentahe di 6.9% pa 20 aña, Hulanda 
lo gana un suma adicional riba e fiansa di 300 miyon florin, cu 
ta un suma hopi halto pa wordo considera un ayudo na pais 
Aruba. 


pais Aruba, y cu nos lo sigui padilanti cu e siguiente pasonan 
pa purba baha e interes aki", Prome Minister a enfatisa. Un 
di e trayectonan pa purba baha e interes, ta pa sigui na mesa 
cu Hulanda, y purba na yega na un solucion hibrido, of pa 
bay busca riba mercado internacional un interes mas abou. 
Mientrastanto, mirando e scarcedad di tempo, Gobierno a haye 
den un posicion cu mester a firma cu Hulanda, aceptando e 
interes di 6.9%, cu e compromiso pa busca otro solucion cu 
miho resultado pa pais Aruba. 


"Mi mester bisa cu e tempo di negosiacion cu ta tras di lomba, 
no tabata uno facil. Tambe varios expresionnan incorecto di 
parti di gobernantenan y Parlamentarionan Hulandes no tabata 
yuda e situacion. Tabata temponan pisa cu ta tras di lomba, 
y apesar cu e resultadonan actual ta decepcionante pa pais 
Aruba, nos lo sigui lucha pa bay dilanti. 


E interes cu Aruba a haya, compara cu e otro islanan, ta 
manera un castigo y ta mustra claramente cu no tin igualdad 
den Reino. Mi ta kere cu Reino por a haci hopi mas pa nos. 


DEMENAN | SINT MAARTEN CORSOU 
A ACEPTA 
CONDICION? El ss E 
INTERES 3.4 51 Ša 


Tambe, Prome Minister a splica cu mirando e resultado di e 
interesnan pa cada pais den Reino, por nota cu no tin igualdad. 
Si compara Aruba, Corsou y Sint Maarten, por mira cu Sint 
Maarten a acepta e condicion di regla e asunto di Ennia, y 
a haya un areglo na un interes di 3.4%. Corsou no a acepta 
e condicion, y a haya un interes di 5.1%. Aruba tampoco a 
acepta e condicion di RAFT y a haya 6.9%. “E diferencia aki no 
tin hustificacion, y ta pone pais Aruba sinti cu den e Reino aki, 
no tin igualdad”, Prome Minister a expresa. 


"Ta importante pa enfatisa si, cu e situacion aki no lo kibra 


SIGUIENTE PASONAN: 


SIGUI NEGOCIA PA BAHA E INTERES: 
e CU HULANDA / HYBRIDE 


e BUSCA RIBA MERCADO LOCAL OF INTERNACIONAL / 
INTERES TA MAS ABOU CU 6.9% 


Aruba ta pasando den un recuperacion impresionante, y e 
proyecionnan padilanti tambe ta hopi positivo. Nos sa cu e 
bienestar y progreso no a yega den tur cas ainda, y pesey nos 
compromiso ta pa sigui traha y percura pa e progeso aki yega 
tur caminda. 


No ta e Gobierno aki a causa e problemanan di e pais aki, pero 
nos ta comprometi pa soluciona nan. Nos ta kere den den e 
forsa y resiliencia di nos hendenan, y como pais bendiciona, 
nos sa cu Aruba lo bay padilanti", Prome Minister Evelyn 
Wever-Croes a expresa. 

Amara Moduro 


MINISTER 


Minister Xiomara Maduro ta invita pa sintonisa otro 
programa informativo interesante 


“DIALOGO TOCANTE 
EFECTONAN DI 
SCLAVITUD Y 
COLONIALISMO NA 
ARUBA’ 


Den cuadro di e Serie di Programa 
Informativo di Historia di Sclavitud na 
ARUBA 


Despues di a presenta varios programa informativo 

pa conscientisa nos comunidad tocante e Historia 

di Sclavitud na Aruba, Ministerio di Cultura 

ta presenta e biaha aki un dialogo tocante e 

efectonan di sclavitud y colonialismo na Aruba. 

E programa aki ta consisti di dos parti y tin un 
duracion di un ora. 


Den e prome parti sra. Indra Zaandam ta hiba 
un combersacion habri cu tres profesional 
sra. Aleida Hector, sr. Chando Pietersz y sr. 
Edric Croes, tocante e efectonan duradero 
di sclavitud y colonialismo na Aruba y lo haci 
esaki for di tres diferente perspectiva. Lo 
trata e efecto di sclavitud y historia colonial 
riba nos sistema democratico, nos sistema 
di enseñansa y tambe e efecto riba e imagen 
propio y beyesa. 
d Minister Xiomara Maduro ta extende un 
invitacion na henter comunidad pa sintonisa e 
programa ‘Dialogo tocante efectonan di sclavitud y 
colonialismo na Aruba’. 
E programa lo pasa diahuebs dia 12 di october pa 9'or 
di anochi na Telearuba y diabierna dia 13 di october 
pa 9.10 di anochi na Diario TV. MN 

Geoffrey Wever 


MINISTER 


IMF TA POSITIVO 


riba crecemento di economia di Aruba 


Segun International Monetary Fund (IMF) economia di Aruba den 2023 ta premira e Producto 

Interno Bruto (PIB), e indicador cu ta refleha e balor di tur producto y servicio produci di 

un economia, pa crece cu 8,0 porciento (+8.0%) den termino nominal. Cu un balor di 

6.8 miljard Florin, esaki ta igual na 113 porciento (113%) di e nivel na 2019 (6.1 miljard 
Florin). Pa loke ta trata inflacion, IMF ta premira cu inflacion den 2023 lo yega 4.5 
porciento (4.5%). 


E crecemento di economia di Aruba lo sigui tambe den 2024. IMF ta premira un 
crecemento di 3,4 porciento (+3.4%) den termino nominal di e Producto Interno Bruto 
cu un balor di 7.0 miljard Florin. Esaki ta igual na 117 porciento (117%) di e nivel na 
2019. IMF ta premira un inflacion di 2,3 porciento (+2.3%) den 2024. 


E Producto Interno Bruto (PIB) den termino real, esaki ta balor di tur producto y servicio 

produci di un economia ahusta pa inflacion tambe ta mustra un desaroyo positivo. Den 
termino real, IMF ta premira cu e Producto Interno Bruto den 2023 lo crece cu 2,3 
porciento (+2.3%) y den 2024 cu 1.2 porciento (+1.2%). 


E World Economic Outlook October 2023di IMF ta indica cu economia 
di Aruba ta den e bon direccion, un desaroyo positivo cu ta 
demostra cu e economia a supera e impacto economico 

di e pandemia. “E crecemento di 
economia di Aruba den 2023 y 2024 
premira pa International Monetary 
Fund ta duna mas confianza pa sigui 
inverti den desaroyo di nos pais”, 
segun minister Geoffrey Wever. 

Minister Geoffrey Wever: 

TA IMPORTANDO MAS 


DEN 2023 COMPARA CU 2022 


Riba 29 di september a sali un articulo den medio di 
comunicacion cu e titulo “Importacion den luna di augustus a 
baha cu 34 miyon”. E articulo menciona no a indica cu ta trata 
di specificamente luna di augustus 2023 compara cu augustus 
2022. 

Si analisa e cifranan publica pa CBS, cifranan te cu fin di 
augustus di 2023, ta mustra cu e balor di productonan importa 
a yega un suma total di Afl. 1.8 biyon. Di e suma aki, Afl. 1.71 
biyon ta destina pa produccion y consumo local y Alf. 90 miyon 
via Freezone pa exportacion. E peso total te cu fin di augustus 
di 2023 a yega un total di 467 miyon kilo di cual 460 miyon kilo 
ta e peso importa pa produccion y consumo local y 7 miyon kilo 
via Freezone pa exportacion. 

Aruba como economia chikito ta importa mayoria productonan 
cu cada un di nos ta cumpra den supermercado of tienda. Ta 
trata di entre otro productonan pa uzo diario manera cuminda, 
bebida te material di construccion. E productonan ta yega 
Aruba via barconan o avionan di diferente paisnan y ta destina 
pa produccion y consumo local of Freezone. Tur productonan 
ta wordo categorisa den seccionan manera por ehempel 
productonan alimenticio. 


Si haci un comparacion entre augustus 2023 cu augustus 2022, 
e data ta indica cu den augustus 2023 a importa 34 miyon forin 
menos cu augustus 2022. Analisis ta mustra cu den augustus 
2023 a importa pa 15 miyon florin menos na Petrochemical 
products, 14 miyon menos na Meat, Fish and Seafood, Dairy 
Products destina na produccion y consumo local, y Freezone 
5 miyon florin menos na Food Products. 


Pa loke ta trata augustus 2023 compara cu juli 2023, e data ta 
mustra cu a importa pa 3.6 miyon florin menos pero a importa 


den peso 33 miyon kilo mas. Di e 96 diferente section di 
producto, di carni te cement, 52 section ta mustra cu a importa 
33.3 miyon florin y 11.2 miyon kilo menos, mientras 44 section 
ta mustra cu a importa 26.7 miyon florin y 45 miyon kilo mas 
destina pa produccion y consumo local. 


Informacion publica pa Oficina Central di Estadistica ta indica 
un subida den balor y peso te cu fin di augustus di 2023 
compara cu 2022. Den 2022 te cu fin di augustus, e balor di 
importacion tawata 1.6 biyon florin cu un peso di 433 miyon 
kilo. Esaki ta nifica cu te cu fin di augustus di 2023 e balor di 
importacion total a subi cu 180 miyon florin of 11 porciento 
compara cu te cu fin di augustus 2022. Pa loke ta trata e peso, 
te cu fin di augustus di 2023 e peso total a subi cu 34 miyon 
kilo of 8% compara cu te cu fin di augustus di 2022. 


E cifranan publica pa CBS ta mustra cu te cu fin di augustus 
2023 ta importa mas den balor y peso compara cu 2022. Esaki 
ta un indicacion cu aunke nos ta importa mas tambe den peso, 
nos ta paga mas tambe pa e productonan importa, nivel di 
prijsnan internacional ta keda relativamente halto. 


Ministerio di Asuntonan Economico, Comunicacion y Desaroyo 
Sostenibel ta monitor continuamente desaroyo di importacion 
y exportacion di productonan y su impacto riba economia di 
Aruba. 


Minister Geoffrey Wever ta gradici CBS pa e trabao diario y 
publicacion di datonan di sumo importancia pa nos economia. 


Pa mas informacion over di cifranan diimportacion y exportacion 
di nos pais por bishita e website www.cbs.aw ME 

Diaranson mainta, durante un conferencia di prensa IBISA y 
Biking Squad Aruba a lansa e di dos (2) edicion di e Awareness 
Ride 2023 cu ta tuma luga diadomingo 29 di october proximo. 
E recorido ta di 44 KM y ta sali pa 6:30 di maita for di ex Bushiri 
Beach Hotel y lo bay rumbo Noord. E meta di e Awareness Ride 
ta pa conscientisa automobilista — y ciclistanan pa ora nan ta 
uza caminda pa ambos ta consciente di e reglanan di trafico, 
nan siguridad y pa duna otro respet. Tambe, pa e doñonan di 
cacho tene cuenta cu nan mascota pa e ta den cura mirando 
cu nan por ataca e ciclistanan cu consecuencia negativo. 


E idea pa e proyecto di conscientisacion a nace aña pasa door 
di Sr. Rubert Paesch lider di Biking Squad Aruba y su ekipo. 
Sr. Paesch a trece dilanti nan inkietud- y preocupacionnan. 
Lamentablemente e ultimo tempo tin hopi accidente y/of 


DS 


Cu ta tuma luga diadomingo 29 di october proximo. 


incidente ta sosode cu ciclistanan riba caminda. Un otro 
problematica cu e ciclistanan ta topa cu ne ta cachonan los 
pafo di cura cu ta ataca y morde nan causando daño tanto 
fiscamente como material. 


Minister Endy Croes a enfatisa cu e ta apoya eventonan asina 
cu ta conscientisa Pueblo di Aruba. Alabes mandatario di 
Deporte ta pidi cooperacion di tur automobilista pa tene cuenta 
cu e mainta aki y baha velocidad. 


Concluyendo, Minister Endy Croes ta felicita Biking Squad 
Aruba y IBISA cu e proyecto di conscientisacion aki y ta invita 
comunidad pa participa na e Awareness Ride 2023 dia 29 di 
october proximo. E ciclistanan cu ta desea di participa por 
registra via e link riba e pagina di Biking Squad Aruba. MN 

MINISTER THIJSEN A FELICITA 
CORSOU PA CU NAN 


DIA NACIONAL 


Den Haag — Minister Plenipotenciario mr. Ady Thijsen a atende 
un recepcion na ‘Cas di Corsow' na ocacion di celebracion di 
13 aña di Dia di Curacao. Akinan Minister Thijsen den nomber 
di Gobierno di Aruba a felicita Minister Plenipotenciario di 
Curacao Carlson Manuel cu nan dia. 

Durante e recepcion Minister Thijsen a papia cu diferente 
embahador, manera embahadora di Colombia, embahador di 
Kazachstan y embahadora di India. 


Desde 10 di October 2010, Curacao y St. Maarten a bira un 
pais autonomo den Reino Hulandes y dia aki a keda aclama 
pa Gobierno di Curacao como un Dia di Fiesta. 


Minister Thijsen a atende torneo di Den Haag — Na stadion di Grizzlies na Zoetermeer a tuma lugar e fin di 
mr siman cu a pasa e di 23 edicion di Aruba Softball Tournament. Un torneo 
SO FT BAL L di softball di diferente team di softball cu ta consisti principalmente di 

z studiantenan Arubiano. 


RUBIANO 
AR U Minister Plenipotenciario mr. Ady Thijsen y esposa Yshel Thijsen- 


na Zoetermeer Rasmijn a presencia e torneo y tambe a join e team di softball di 
Arubahuis cu a participa na e torneo. E team Biedem a sali e ganador 
absoluto di e torneo. 


Minister Thijsen a bisa di ta contento di por a presencia e torneo pa mira 
con hobennan Arubiano ta bin hunto na un manera ameno y deportivo. 

MINISTER THIJSEN 
TÄ EN KING 
NAVAL 


"A BISHITA ARUBAHUIS 


ZOMERCAR 


Den Haag -— E Queen di Zomercarnaval 2023 Sharicia Hasham 
y King di Zomercarnaval 2023 Orwin Gomes a haci un bishita 
di cortesia na Minister Plenipotenciario mr. Ady Thijsen. 


Tanto Hasham y Gomes como Queen y King tabata tin e honor 
pa a habri e parada di Zomercarnaval 29 di Juli ultimo. 


Nan a bisa cu esaki tabata un experencia inolvidabel, 
principalmente cu nan a haya hopi apoyo, specialmente di e 
comunidad Arubiano banda di e ruta. 

Cu hopi orguyo nan a representa Aruba den e Zomercarnaval 
di Rotterdam. 


Esaki tambe tabata palabranan di Minister Thijsen na Sharicia 
y Orwin cu nan a mustra di ta un digno representante di 
Aruba y tambe di Aruba su carnaval. 


Como aprecio Minister Thijsen a entrega na Sharicia y Orwin 
un regalo como gradicimento y tambe como recuerdo di nan 
nan bishita na Arubahuis. 


ARMA BO MES CU 
BALOR Y NO LAG'E 
GARA BO DI SORPRESA 


== N o spera pa cancer sorprende bo. 


Tuma control di bo salud y haci un 
mammogram. 


Deteccion tempran por salba bida 
y lo bo haya e forsa y resistensia pa 
enfrenta cualkier desafio cu curashi. 


Bo accion proactivo awe por suavisa e 
caminda pa un futuro mas saludabel. 


Duna prioridad na bo bienestar, y 
laga un mammogram ta bo escudo 
contra loke bo no ta spera. Brasa e 
poder di prevencion, y sigui briya cu 
speransa y curashi. 


2023 AÑA DI UNION Y POSITIVISMO! 


